钦定古今图书集成/理学汇编/文学典/第120卷 > 《文学传序》梁·书
## 钦定古今图书集成/理学汇编/文学典/第120卷 > 《文学传序》梁·书

昔司马迁、班固书，并为《司马相如传》，相如不预汉廷
大事，盖取其文章尤著也。固又为《贾邹、枚路传》，亦取
其能文传焉。范氏《后汉书》有《文苑传》，所载之人，其详
已甚。然经礼乐而纬国家，通古今而述美恶，非文莫
可也。是以君临天下者，莫不敦悦其义，缙绅之学，咸
贵尚其道，古往今来，未之能易。高祖聪明文思，光宅
区㝢，旁求儒雅，诏采异人，文章之盛，焕乎俱集。每所
御幸，辄命群臣赋诗，其文善者，赐以金帛，诣阙庭而
献赋颂者，或引见焉。其在位者，则沈约、江淹、任昉，并
以文采妙绝当时。至若彭城到沆、吴兴丘迟、东海王
僧孺、吴郡张率等，或入直文德，通䜩寿光，皆后来之
选也。约、淹、昉、僧孺，别以《功迹论》。今缀到沆等文，兼学
者至太清中人，为《文学传》云。